רצח באוריינט אקספרס (סרט, 2017)

רצח באוריינט אקספרס (באנגלית: Murder on the Orient Express) הוא דרמת-מותחן תקופתי בריטי-אמריקאי שביים הבמאי והשחקן קנת בראנה ואשר מבוסס על רומן מתח באותו השם שנכתב על ידי אגתה כריסטי בשנת 1934. בסרט מככבים אנסמבל שחקנים הכוללים את בראנה עצמו בתפקיד הבלש הרקול פוארו, ג'וני דפ, פנלופה קרוז, מישל פייפר, וילם דפו, ג'וש גד, ג'ודי דנץ', דייזי רידלי, דרק ג'קובי ולסלי אודום ג'וניור. הסרט, המופץ על ידי פוקס המאה ה-20, יצא לאקרנים בבריטניה ב-3 בנובמבר 2017, ובארצות הברית ב-10 בנובמבר 2017.

תקציר העלילה
שנת 1934. לאחר שהוא מצליח לפענח מקרה של גנבה בירושלים, הבלש הרקול פוארו נוסע לאיסטנבול, משם כוונתו לחזור אל אנגליה ברכבת. הוא פוגש מכר ותיק, בוק, מנהל רכבת האוריינט אקספרס, העומדת לצאת למסע ארוך מאיסטנבול לפה-דה-קאלה הגובלת בתעלת למאנש.

במהלך הנסיעה, פונה אל פוארו אחד הנוסעים, איש העסקים האמריקאי אדוארד ראצ'ט, שמספר לו שמאיימים על חייו ומבקש מפוארו שיגלה מי מאיים עליו, אך פוארו מסרב. הרכבת ממשיכה בנסיעתה, אולם נאלצת לעצור באמצע הדרך, כאשר הקטר נשמט בשל מפולת שלגים. למחרת בבוקר, ראצ'ט נמצא בתאו ללא רוח חיים, עם 12 דקירות סכין בחזהו. מנהל הרכבת, בוק, מבקש מפוארו לפענח את התעלומה עד שהרכבת התקועה תחולץ ותגיע לתחנה הקרובה.

בתאו של ראצ'ט מוצא פוארו פתק שרוף עליו כתוב "דייזי ארמסטרונג" והוא נזכר בפרשת חטיפת ורצח התינוקת של משפחת ארמסטרונג, חמש שנים קודם. לפושעים שולם אז כופר. אחד מהם נתפס ונתלה אך השני הצליח לברוח מארצות הברית עם כספי הכופר ולשנות את שמו מקסטי לראצ'ט. גברת ארמסטרונג נתקפה אז בדיכאון ומתה תוך כדי לידה מוקדמת של ולד מת. בעלה התאבד וכן גם המשרתת שהואשמה בשיתוף פעולה ברצח. לאחר חקירה מאומצת מגלה פוארו שלכל אחד מ-12 נוסעי הקרון יש קשר לפרשת ארמסטרונג, חלק קרובים וידידי המשפחה וחלק עבדו בבית המשפחה כמו נהג, מבשלת ואומנת.

פוארו מזמן את כל הנוסעים לשיחה ומודיע להם שהוא יודע שכולם קשורים לרצח וכי גם הוא סבור שהיה מגיע לראצ'ט למות, שכן הוא היה פושע שאחראי למותם של חמישה בני-אדם. פוארו מציג בפניהם שתי דרכים לפתור את הבעיה: הדרך המסובכת - להסגיר את כולם למשטרה ולגרום לשערורייה גדולה; הדרך הפשוטה - להודיע למשטרה שראצ'ט, שהיה ידוע כאיש מאפיה, נרצח בשל סכסוך עם המאפיה על ידי מתנקש שחדר לרכבת כאיש תחזוקה, השאיר את מדיו בתא ונמלט. כולם מסכימים ללכת על הדרך הפשוטה. פוארו מודיע שהוא חוזר לתאו לכתוב את הדו"ח ולהילחם במצפונו. השלג מפונה והרכבת ממשיכה בדרכה, לא לפני שפוארו נקרא לסייע בחקירת רצח על נהר הנילוס במצרים.

אנסמבל השחקנים
 קנת בראנה - הרקול פוארו, הבלש.
 ג'וני דפ - אדוארד ראצ'ט, הגנגסטר.
 פנלופה קרוז - פילאר אסטרבאדוס, המיסיונרית.
 מישל פייפר - מיס קרוליין האברד, "ציידת בעלים". אמה של סוניה וסבתה של דייזי.
 וילם דפו - גרהרד הרדמן, הפרופסור.
 ג'וש גד - הקטור מק'קווין, המזכיר והעוזר האישי של ראצ'ט.
 ג'ודי דנץ' - נטשה דרגומירוף, הנסיכה.
 דייזי רידלי - מרי דבנהאם, האומנת של דייזי.
 דרק ג'קובי - אדוארד הנרי מסטרמן, המשרת.
 אוליביה קולמן - פרויילן הידגרייד שמידט, המשרתת האישית.
 לסלי אודום ג'וניור - ג'ון ארבת'נוט, הדוקטור.
 מרוואן קנזארי - פייר מישל, הכרטיסן.
 לוסי בוינטון - הלנה אנדרי, הרוזנת.
 סרגיי פולונין - רודולף אנדרי, הרוזן.
 מנואל גרסיה-רולפו - בינימיקו מארקז, סוכן המכירות.
 טום בייטמן - מ. בוק, בן הלוויה.
 פיל דאנסטר - קולונל ג'ון ארמסטרונג

יציאה לאקרנים
הסרט הופץ על ידי החברה פוקס המאה ה-20 והוא עלה לאקרנים בהקרנה ראשונה ומצומצמת ב-3 בנובמבר 2017 בבריטניה. שבעה ימים לאחר מכן, ב-10 בנובמבר, התקיימה הקרנת הבכורה העולמית בארצות הברית. בישראל ההקרנה התחילה ב-9 בנובמבר 2017. מבט ותמונות ראשוניות על הסרט פורסמו בכתבה אקסקלוסיבית במגזין "אנטרטיינמנט ויקלי".

קישורים חיצוניים

מידע וכתבות

 
ביקורות

הערות שוליים

סרטי קנת בראנה
סרטים באנגלית
סרטי דרמה אמריקאיים
סרטי דרמה בריטיים
סרטי מתח אמריקאיים
סרטי מתח בריטיים
סרטי 2017
סרטים אמריקאיים מבוססי ספרים
סרטים בריטיים מבוססי ספרים
אגתה כריסטי
סרטי פוקס המאה ה-20
רכבות בקולנוע
סרטי מישל פייפר
סרטים שמתרחשים ברכבת